British American Tobacco
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
British American Tobacco Company P.L.C, ofte forkortet BAT, er et britisk tobakksvarekonsern. Det ble grunnlagt i 1902 og er verdens største tobakksvarekonsern. BATs sigarettmerker omfatter blant Kent, Lucky Strike, John Player, Pall Mall, Rothmans, Dunhill og Peter Stuyvesant.
I 2019 hadde selskapet en omsetning på omtrent 34 milliarder dollar og omtrent 55 000 ansatte. BATs hovedkvarter ligger i London. Historikk British American Tobacco Company ble dannet i 1902 som et samarbeid mellom American Tobacco Company, ledet av James Buchanan Duke, og britiske Imperial Tobacco Co. Konsernet het i perioden 1976–1997 B.A.T. Industries og utvidet virksomheten til også å gjelde finansvirksomhet. Det ble reorganisert i 1998 og igjen konsentrert rundt tobakksproduksjon og -markedsføring. I 1999 overtok konsernet det nederlandske Rothmans International, og i 2017 Reynolds American Inc. Virksomhet i Norge British American Tobacco opprettet i 1905 et produksjonsselskap i Norge. Tobakktrustens forretningsmetoder vakte sterk uvilje, og i 1913 ble det dannet en norsk antitrustkomité som fikk i stand boikott av trustens tobakk. Striden endte i 1930 med forlik, da British-American Tobacco solgte sin norske fabrikk til det nyopprettede A/S Norsk-Engelsk Tobakkfabrikk (Neto) kontrollert av Johan H. Andresen. BATs norske avdeling har i dag hovedkontor i Oslo og omtrent 30 ansatte. Les mer i Store norske leksikon tobakk Eksterne lenker British American Tobaccos hjemmesider